MACO คาดกำไรปีนี้ทะลุ 170 ลบ. ทุ่มงบ 500 ลบ. จับมือพันธมิตรขายพื้นที่โฆษณา
MACO คาดกำไรปีนี้ทะลุ 170 ลบ. ทุ่มงบ 500 ลบ. จับมือพันธมิตรขายพื้นที่โฆษณา
30 มิ.ย. 2559

นางศุภรานันท์ ตันวิรัช ประธานเจ้าหน้าที่บริหาร บริษัท มาสเตอร์ แอด จำกัด (มหาชน) หรือ MACO เปิดเผยว่า บริษัทมั่นใจกำไรสุทธิปีนี้ดีกว่าปีก่อนที่มีกำไรสุทธิ 170.65 ล้านบาท โดยเป็นการเติบโตในทิศทางเดียวกับรายได้ที่บริษัทฯคงเป้าหมายการเติบโตไว้ไม่ต่ำกว่า 15% จากปีก่อนมีรายได้อยู่ที่ 721.35 ล้านบาท แม้ในช่วงครึ่งปีแรกอุตสาหกรรมโฆษณาจะมีการชะลอตัวลงไป
ขณะที่ มองว่าในช่วงครึ่งปีหลังอุตสาหกรรมโฆษณาจะดีกว่าครึ่งปีแรก โดยเป็นการปรับตัวดีขึ้นตามเศรษฐกิจที่มีแนวโน้มขยายตัวดีกว่าครึ่งปีแรก  ซึ่งสะท้อนจากราคาสินค้าเกษตรที่ฟื้นตัว รวมถึงภาครัฐยังมีมาตรการกระตุ้นเศรษฐกิจเข้ามาช่วย ผลักดันให้เศรษฐกิจมีการเติบโต โดยอุตสาหกรรมโฆษณาโดยส่วนใหญ่จะเติบโตตามเศรษฐกิจ
ส่วนช่วงครึ่งปีหลังบริษัทตั้งงบลงทุนไว้ราว 500 ล้านบาทเพื่อซื้อกิจการร่วมลงทุน หรือการร่วมพันธมิตรเพื่อขายพื้นที่โฆษณาร่วมกัน ปัจจุบันอยู่ระหว่างเจรจา 3-4 ราย โดยคาดจะเห็นความชัดเจนในปีนี้อย่างน้อย 1 ราย พร้อมตั้งเป้ามีส่วนแบ่งตลาดป้ายโฆษณาเพิ่มขึ้นเป็นไม่ต่ำกว่า 40% และเป็นขึ้นเป็นอันดับหนึ่งของประเทศ ในช่วง 2-3 ปี
นอกจากนี้ ในปี 60 บริษัทฯตั้งเป้ารายได้จะทะลุ 1,000 ล้านบาท โดยเน้นการเพิ่มพื้นที่ใหม่ๆ และการพัฒนาบุคลากรให้มีศักยภาพมากขึ้น ไม่ว่าจะเป็นบุคลากรด้านการขาย บุคลากรด้านการพัฒนาผลิตภัณฑ์ เพื่อการเติบโตที่ดีและยั่งยืน
         